Tešku i tvrdu utakmicu odigrali su Rijeka i Šerif, a Riječani su uz dosta muke stigli do pobjede 1:0. Vrlo vrijedan pogodak postigao je Marin Leovac u završnici susreta...

Dosad najteži europski ispit imali su Riječani protiv Šerifa na Kantridi. Moldavci su bili čvrsti i zatvoreni, međutim ne u onakvom bunkeru kao Ferencvaros već je i sam prijetio. No Rijeka je bila bolja i apsolutno zasluženo je slavila te potvrdila da je bolja momčad od čvrstih Moldavaca.

Od početka susreta Riječani su igrali strpljivo prema naprijed, nisu žurili i gurali loptu napamet već su čekali da se otvori prostor za udarac. Prvu pravu priliku domaćin je imao iz prekida kada je Brezovec izveo slobodan udarac s 20 metara, krasno je gađao gornji kut, no Matias Degra je odlično obranio.

Uslijedilo je razdoblje igre u kojem je riječka obrana imala ponešto problema u branjenju skoka, uspio je Šerif čak i ugurati loptu u mrežu preko Balime, no pomoćni sudac signalizirao je zaleđe.

Na drugoj strani nedostajale su one prave, čiste prilike, na ubačaje Riječana u 16 metara odlično je reagirao ili Degra ili obrana Moldavaca dok udarci van 16 metara nisu bili toliko opasni. Izuzev onog Brezovca, zaprijetio je i Kramarić, no lopta je taman dovoljno dodirnula jednog igrača Šerifa da završi van okvira gola.

U drugom poluvremenu Rijeka je nastavila kružiti oko obrane Šerifa koji je disciplinirano stajao na svojih 30-40 metara i teško je Rijeka probijala moldavsku obranu.

Pola sata prije kraja susreta pokušao je Kek uvođenjem Anasa Sharbinija umjesto Vedrana Jugovića dobiti dodatno na kreativnosti i opasnosti pred golom gostiju.

Međutim niti Sharbini nije ništa promijenio, Šerif se i dalje odlično branio iako je Rijeka uspjela zaprijetiti u dva navrata preko Kramarića. Prvi put nakon što je ostao u sredini nečuvan, ali nije bio precizan dok je drugi put prizeman udarac blokirao Metoua.

Kada se činilo da će susret završiti bez pogodaka na zadovoljstvo gostiju, Rijeka je došla do pogotka. Tomečak je ubacio na peterac otkud je Metoua glavom odbio loptu, no taman na savršeni volej Marinu Leovcu i Degra ovdje nije imao šanse.

Do kraja susreta Rijeka se nije našla u opasnosti, zadržala je stečenu prednost i zadovoljna odlazi u Moldaviju.